Горянська ротунда

**Горя́нська роту́нда** (**церьков Покровы Пресятої Богородиці**; сперед тым **сятої Анны**) є діюча грекокатолицька церьков тай історична памнятка в Ужгороді, у даколишньому селови Горяны. Має офіційный статус културної дідузнины Украйины.

## Архітектура
Церьков має єдну наву тай турню-звунницю, котра стырчыт из навы. Коло навы є середньовічна шістьгранна ротунда, у товщу стін котрої урізані шість пувкруглых ніш из трьома оболоками; горі на ротунді є тамбур из шістьма оболоками. Фрескы на стінах удну ротунды ся датувут 14.&nbsp;сторочом.

## Історія

Тримле ся, ож Горянська ротунда была покладена у 10.&nbsp;вадь 11.&nbsp;сторочови, айбо точный вік не є ідентифікованый.

Церьков належала династії Друґетув. Не знати, у котрый час ид ротунді были прикладені поєдны елементы. По Середньовічнуй добі храм належав католицькуй церькві.

У 1911.&nbsp;рокови была реставрована, а мадярські изглядователі зачали роботу над установленьом віку ротунды. У період Першої Чехословацької республікы ся проводили далші зглядованя церькви.

У 1949.&nbsp;рокови Совєтськый союз передав Горянську ротунду Православнуй церькві, а у 1962.&nbsp;домак заказав роботу храма.

Ищи єдна реставрація ся проводила у 1980.&nbsp;роках.

Уд 1990.&nbsp;року ротунда ся хоснує як грекокатолицькый храм Покровы Пресятої Богородиці.

### Провбы узнати вік церькви

#### Період Австро-Мадярської імперії
По реставрації церькви у році 1911 мадярські учені мали можность проаналізовати матеріал стін ротунды&nbsp;— позад його похожости на матеріал романськых каштелюв дуйшли до конклузії, ож історія Горянської ротунды ся зачала у 10–11.&nbsp;ст.

#### Період Першої Чехословацької республікы
У 1921.&nbsp;рокови уйшла публікація изглядователя М.&nbsp;Новаківського, у котруй ся писало за візантськый влив на архітектурный стіль церькви. Подля верзії чеського історика Флоріана Заплетала, церьков была покладена у 14.&nbsp;сторочу; єдным из возможных закладателюв церькви ун называв Федора Коріатовича. Історик Ї.&nbsp;Крал удносив церьков до архітектурных памняток Великоморавської державы, 9.&nbsp;стороча. Володимир Залозецькый рувнав стіль Горянської ротунды на круглі церькви на Балканах, де є повно ротунд 11–12.&nbsp;ст, а подля верзії Володимира Січинського ротунду поклали у 10.&nbsp;сторочови словянські ставбарі пуд вливом візантської архітектурної школы.

#### Період Совєтського союза
Подля украйинського совєтського історика Григорія Логвина, ротунда ся клала у 13.&nbsp;сторочу архітекторами з Галичины. Петро Сова подав быв верзію, ож клали церьков у 12.&nbsp;ст.&nbsp;монахы ордена сятого Павла.

Мадярська зглядователька В. Ґерверш-Молнар называт Горянську ротунду близков церькам у селах (Кісомбор тай Корчо позад ґеометрії и будовных матеріалув&nbsp;— так есі три церькви были скапчані у єден архітектурный шор, котрый авторка датує 11.&nbsp;сторочом.

## Ґалерія

Файл:Горянська церква Св.Миколи (мур.) - 6.jpg|альт=Шестигранна ротунда
Файл:Горянська церква Св.Миколи (мур.) - 5.jpg|альт=Табличка из текстом: „Українська радянська соціалістична республіка. Пам'ятник архітектури: Горянська ротонда XIII-XV ст. Охороняється державою, пошкодження карається законом.“
Файл:Горянська церква Св.Миколи (мур.) - 3.jpg|альт=Звунниця
Файл:Горянська церква Св.Миколи (мур.) - 4.jpg
Файл:Ungvar-Gereny belso Foto Thaler Tamas.jpg|альт=Престол тай фрескы удну
Файл:Горянська ротонда (2) (cropped).jpg|альт=Панорамна фотоґрафія ротунды из деревами коло неї
Файл:Ротонда (церква Св. Анни), м. Ужгород, Закарпаття.jpg|альт=Фотоґрафія Горянської ротунды


## Жерела тай удкликованя

* Віртуалный тур Горянськов ротундов
* Фоторепортаж
* Горянська ротонда – пам’ятка, унікальна на всю Європу
* http://www.zakonline.com.ua/…/152429-Horiansku-rotondu-poka…
* https://www.0312.ua/news/1607218 
* 
* *Чабан М.* Горянська церква-ротонда Святого Миколая  // Енциклопедія історії України : у 10 т. / редкол.: В. А. Смолій (голова) та ін. ; Інститут історії України НАН України. — К. : Наукова думка, 2004. — Т. 2 : Г — Д. — С. 176. — .
* Січинський В. Ротонди на Україні.- Київ: Київ-Друк, 1929.- 32 с.
* Диба Ю. Українські храми-ротонди Х-першої половини XIV століть. Львів, 2005.- 106 с.
*Горянська ротонда. Буклет. Ужгород, Карпати, 1967. 

## Референції